**《我上愛食的果子》**

各位評判老師，各位同學逐家好，我是編號第○號，今仔日我欲演說的題目是我上愛食的果子─榴槤。

講著榴槤，伊獨一無二的氣味佮𠕇硞硞、刺夯夯的外殼，是予人印象上深的所在，榴槤生做真大粒，差不多有跤球遐大，莫怪伊會予人呵咾是「水果之王」。

榴槤的氣味到底是芳抑是甜(臭)？佮意食榴槤的人，干焦鼻著榴槤味就喙笑目笑，喙瀾水強欲㴙㴙滴。無佮意榴槤的，會嫌伊臭屎味，鼻著強欲絕氣，鼻空一直捏，閣講：莫莫莫！離我愈遠愈好！聽講佇東南亞的一寡國家，像[馬來西亞](https://zh.wikipedia.org/wiki/%E9%A9%AC%E6%9D%A5%E8%A5%BF%E4%BA%9A)，[泰國](https://zh.wikipedia.org/wiki/%E6%B3%B0%E5%9B%BD)抑是[新加坡](https://zh.wikipedia.org/wiki/%E6%96%B0%E5%8A%A0%E5%9D%A1)，就規定袂使紮榴槤上車抑是上飛行機，若無會予人罰錢。

以早我聽人講榴槤臭konn-konn，食了臭味會綴牢牢，仙洗都洗袂掉，我就驚甲佮榴槤保持距離，抑毋過，其實我連榴槤生做圓抑是扁，都毋捌看過咧！有一擺歇熱，阿媽問我欲食冰無？囡仔人哪有無愛食冰的？當然嘛好。阿媽對冰箱提一包黃黃的冰予我，才食一喙爾，就心涼脾土開，芳甜入心穎，我問阿媽這是啥物？榴槤啊，原來這就是榴槤喔！袂臭啊！食了會紲喙啊！枵饞的我，連塑膠袋仔嘛吮甲清清氣氣，阿媽笑我是貓仔咧洗面諾！彼是我頭一擺知影榴槤的好滋味。

榴槤的營養分真懸，月內人食榴槤會補元氣。舊年熱人，阮阿妗生表小弟，我心內暗歡喜，因為有sut矣！便若阮阿母講欲去阿妗遐，我就愛哭愛綴路，用跤頭趺想嘛知，我是胡蠅貪甜，咧數想有榴槤通食啦，阿母就笑我「人月內，你月外」喔！

「人不可貌相，海水不可斗量」，我感覺這句話佮榴槤誠四配，咱欲認捌一个人，毋通干焦看外表煞來產生偏見，按呢就誠無彩！榴槤刺夯夯的外表之下，其實是芳貢貢、甜粅粅的內才，我向望家己嘛會當像榴槤按呢，外在堅強，會當保護別人，內心溫柔，予熟似我的人攏感受著幸福的甘甜！

我的演說就講到遮，感謝逐家。